5.6          BISERICA  NEAMULUI - MEREU DE VEGHE  ÎN FRUNTEA MOŢILOR  


Într-adevăr, şi în Ţara Moţilor, cu centrul său în Câmpeni, aşezare ce iradiază dintotdeauna prin Biserică evlavie şi cultură în zona Apusenilor, ca puternic şi statornic bastion de spiritualitate şi românism, un reazem şi călăuză de nădejde pentru păstrarea tradiţiilor, portului, limbii, credinţei străbune, a modului de viaţă sănătos de a trăi româneşte, în păstrarea fiinţei noastre naţionale.


Aici, în Câmpeni, pe prima terasă a Dealului Motorăştilor, deal ce se scurge domol, din culmile Munţilor Gilău, pe direcţia nord-sud spre râul Arieş, delimitat de celelalte culmi, de văile  Caselor şi Brătinesei, a existat, a povăţuit şi a străjuit cu temeritate aşezarea şi generaţiile care s-au succedat din timpuri străvechi, un lăcaş de cult creştin. Este amintit documentar la 1550, dar cu siguranţă are o vechime mult mai mare. Aici, pe aceeaşi vatră se ridică acum  măreaţă Catedrală Ortodoxă, cu Hramul „Sfântul Ierarh Nicolae şi Sfântul Mare Mucenic Gheorghe”, în strada Catedralei, numărul 15. Construcţia actuală, din piatră şi cărămidă, păstrând stilul arhitectonic tradiţional-transilvănean s-a relizat cu zelul şi sprijinul susţinut al enoriaşilor în timpul păstoririi înţelepte a vrednicului paroh Ioan Patiţia, întâiul protopop al Câmpeniului, tatăl ilustrului cărturar, patriot-memorandistul Rubin Patiţia.  

                Catedrala Ortodoxă din Câmpeni
Între anii 1930-1934, în tipul păstoririi protopopului Iosif Sorin Furdui, biserica a fost consolidată, prelungită cu 10 m , împodobită cu stranele laterale şi  cu noul Iconostas sculptat de către Petru Negrea din Albac şi meşterul Petru Furdui, zis Bodoaca din Câmpeni. 

Apoi, sub păstorirea P.C.protopop Gheorghe Benchea, biserica a fost restaurată şi protejată. Între anii 1975-1981 s-au  făcut noi lucrări de reparaţii la tencuielile interioare,  la instalaţia electrică, s-au construit zidurilor de sprijin în jurul bisericii, s-au pavart aleile de acces cu piatră cubică şi mâna curentă, de sprijin. Acoperişului a fost învelit din nou cu tablă zincată, s-a împrejmuit curtea şi cimitirul cu panouri metalice şi ziduri de beton. Între anii 1982-1984 a fost pictată în frescă de către profesorul Ioan Grigore Popescu din Bucureşti, continuată şi completată cu alte registre de către Tibi Mihon din Câmpeni. 

Acest lăcaş de închinare, spre care Horea, Cloşca, Crişan şi Avram Iancu şi-au îndreptat privirile cu speranţă, s-au rugat pentru izbăvirea românilor din jugul iobăgiei şi au primit binecuvântarea a fost sfinţit şi declarat drept „Catedrală a Munţilor Apuseni”, la 25 august 1985, de către I. P.S. Emilian Birdaş
În anii care au urmat au fost realizate alte lucrări de întreţinere, de gospodărire, de dotare şi modernizare, prin permanenta strădanie a P.C. preot-protopop Iosif Gligor şi a P.C. preot Ioan Oneţ, cu largul sprijin al credincioşilor, al epitropilor Octavian Orlea, Nicolae Morar, Nicolae Bota, cantor-Nicolae Boncuţ, paracliser-Constantin Morar, precum şi al Comitetului şi Consiliului parohial. Acum arată ca o bijuterie, un monument cu care ne mândrim cu toţii, monument care transmite lumină şi evlavie, dar este şi luminată feeric de reflectoarele instalate de curând. De la 1 decembrie 2006 păstoreşte aici, pe al doilea post, P.C. preot Viorel Ioan Trifa.

 La 20 m de la poarta de intrare, sculptată şi aceasta în stejar, cu un evocator fronton, simbolizând „certificatul de naştere şi dăinuire a poporului român”, domină Crucea-monument, ridicată în 1922, în memoria Eroilor, căzuţi jertfă pentru neam şi ţară în luptele de apărare. Renovată şi protejată de intemperii în anul 1992 a fost sfinţită la 7 iunie de către I. P.S. Andrei Andreicuţ, arhiepiscop de Alba. 

                                Monumentul eroilor - detaliu
 Dintre păstorii ce au slujit cu dăruire şi vrednicie Biserica Ortodoxă din Câmpeni, consemnaţi începând cu 1811, înscrişi în Pisania aşezată în vitrina de pe aleea principală şi, semnată de P.C. Ioan Oneţ. Sunt menţionaţi preoţii: Ioan, Vasile, Ioanichie, Romul, Iosif-Sorin (Furdui), Remus Coriolan (Palade)- al cărui socru,  preotul Traian Costea din Trăznea a fost ucis bestial de către hortişti în 1940 -, Ioan, Gheorghe (Mihon), Ioan, Iosif, Viorel-Ioan. Parohia are în evidenţe 3864 enoriaşi.

În strada Libertăţii, numărul 40,  la bifurcaţia cu strada Moţilor, între  2004-2008 cu efoturile P.C. protopop Iosif Gligor şi al credincioşilor a fost înălţată o nouă biserică ortodoxă cu Hramul „Izvorul Tămăduirii”. Are 1897 enoriaşi. În prezent continuă lucrări exterioare, inclusiv de împrejmuire. Pictura interioară a fost executată de artistul Ioan Preduţ din Orăştie, iar Iconostasul (Catapeteasma), a fost sculptată din lemn de stejar, la „S.C. Agavriloaiei Teodora” din Humuleşti-Neamţ.

 
Alte lăcaşuri existente pe raza oraşului:


1.-Filiala Dealul Capsei, ortodoxă, cu „Hramul Naşterea Sf. Ioan Botezătorul”, cu 238 enoriaşi, construită în anii 1934-1937;


2. -Biserica ortodoxă Câmpeni-Vale, str. Catedralei, nr. 2 cu Hramul „Sf. Apostoli Petru şi Pavel”, cu 2000 enoriaşi, construită între anii 1906-1910, păstorită în prezent de P.C. preot Cristian Motora;


3. -Biserica ortodoxă cu Hramul „Sf. Nicolae” din Certege, cu 300 enoriaşi, construită în anul 1850;


4. -Biserica ortodoxă cu Hramul „Sf. Gheorghe” Certege cu 259 enoriaşi construită în anul 1851;


5. -Biserica ortodoxă cu Hramul „Sf.Arh. Mihail şi Gavril şi Sf.Pantelimon”, Din curtea Spitalului orăşenesc, construită în anii 1999-2000. Preot P.C. Scrob


6. -Schitul Valea Bistrii, „Sf.Ierarhi Iorest şi Sava”, construit în anii 1999-2000;


7. -Schitul de maici Valea Bistrii construită în 1998;


8. -Biserica romano-catolică, str. Catedralei nr.6, construită în 1700 spre a servi slujbaşii noii stăpâniri habsburgice aduşi în Câmpeni;


9. -Biserica baptistă din str. Transilvaniei, nr. 25 cu 74 enoriaşi, construită în 1980-1981;


10.-Biserica adventistă de ziua a şaptea cu 23 enoriaşi, amenajată în 1992. 

